als_Latn dik_Latn sag_Latn
Me sytë e tij të mprehtë e plotë shkëlqim, me mjekrën e bardhë e natyrale, shpatullgjerë e energjik ai tek gjithsecili ngjalli Skënderbeun e para 549 vjetëve.
Me rastin e festës së Pashkëve, Universiteti Popullor Shqiptar i Gjenevës për artdashësit e shumtë të këtij metropoli kulturor e diplomatik ka organizuar shfaqjen e poemës të llojit dramë “Skënderbeu” të aktorit dhe regjisorit tonë të mirënjohur Xhevat Limani.
Audiencën e përbërë nga shqiptarë dhe zviceranë me artistin dhe krijuesin e dhjetëra veprave letrare dhe dramatike Xhevat Limani e ka njohur Albana Krasniqi-Malaj, drejtoreshë e UPSH-së në Gjenevë. Ajo aktorin e qindra roleve në teatrin profesionist të Shkupit dhe themeluesin e Teatrit Shqiptar në Amerikë, Z. Limani e ka prezantuar para shikuesve si hartues të vërtetë të veprës së lavdishme të kryeheroit tonë kombëtar Gjergj Kastrioti–Skënderbeu.
Prezantimin e kësaj vepre në Vjenë, Zagreb, Luzern, Gjenevë e Paris, zonja Krasniqi Malaj e sheh si diçka që ringjallë dashuri dhe respekt për njeriun që shpëtoi krishterimin evropian nga asimilimi. Vlerësimet e zonjës Krasniqi–Malaj, janë plotësisht të sakta dhe të qëndrueshme ngase në Muzeun kombëtar në Vjenë të Austrisë, edhe sot me mburrje dhe krenari ruhet Shpata dhe përkrenarja e Gjergj Kastriotit–Skënderbeut.
Vepra e të cilit do të mbetet e përjetshme sepse falë atij u mund dhe u shpartallua Perandoria Osmane, tha në vështrimin e tij të shkurtër kritikë por mjaft përmbajtjesor poeti dhe piktori Gani Bytyçi, i cili aktualisht kryen funksionin e Zëvendëskryetarit të Shoqatës së Krijuesve Shqiptarë të Zvicrës. Ai këtë vepër monumentale të profesorit shumëvjeçar të Universitetit të Tetovës, Xhevat Limani e konsideron si një vlerë të veçantë dhe trashëgimi të patundshme të historisë dhe kulturës sonë kombëtare.
Pastaj në skenën e ndërtuar me një dekor të mrekullueshëm të “Salle Communale du Mole” të Gjenevës, u shfaq artisti dhe regjisori Limani.
Me sytë e tij të mprehtë e plotë shkëlqim, me mjekrën e bardhë e natyrale, shpatullgjerë e energjik ai tek gjithsecili ngjalli Skënderbeun e para 549 vjetëve.
Nëpërmjet kësaj poeme dramatike u pa qartë që arti i Limanit, është autentik dhe burimin e ka nga thellësia e shpirtit të tij. Atij iu deshën nëntë vjet pune dhe sakrifice që të realizojë këtë projekt të madh, të cilin e kishte ëndërr të kahershme. Studiuesi dhe kritiku i mirëfilltë e me prirje për skenën dhe filmin menjëherë vëren origjinalitetin e aktorit Limani.
Ai për dallim nga disa artistë dhe regjisorë të tjerë as që provon të kopjojë apo të interpretojë ndonjë artist qoftë ai edhe i Hollivudit.
Thjesht, Limani , kërkon që të jetë vetvetja. Mbase kjo edhe ka bërë që ai të adhurohet tej mase edhe nga artistët dhe studiuesit e fushës së artit skenik në Amerikë dhe Evropë.
Poema dramatike “SKËNDERBEU” e aktorit dhe regjisorit Limani u vlerësua me notë të lartë edhe nga kritikë profesionist të teatrit dhe filmit në Kroaci. Gjithashtu ra në sy edhe talenti shpërthyes i sopranos Era Hoxha. Ajo e specializuar në Akademinë e Arteve të Bukura në Tiranë, në Degën e Operës dhe Baletit, kudo që prezantohet tërheq dhe bënë për vete shikuesin.
Me zërin e saj magjik e kumbues në rolin e Donikës, edhe në Gjenevë, Era Hoxha ka shkëlqyer përkrah babait të saj Xhevat Limani. Si zoti Limani ashtu dhe zonja Era Hoxha, dëshirojnë që loja e tyre të rrjedhë lirshëm e të kënaqë publikun.
Prezantimin e veprave të krijuara ad-hoc dhe të paredaktuara nga njerëz të profesionit përkatës ata e konsiderojnë vetëvrasje të vetë artistit dhe varfërim të përgjithshëm të kulturës së një populli. Vlerësim të lartë për këtë vepër perlë të historiografisë sonë dha edhe Mr. Bardhyl Mahmuti, veprimtar i njohur i çështjes kombëtare dhe autor i librit “Mashtrimi i madh”. Ai nuk e fshehu kënaqësinë e tij të veçantë që realizuesit e kësaj ngjarje të rëndësishme vijnë nga Struga, e cila në të gjitha periudhat ka promovuar figura të mëdha nga fusha e shkencës, artit dhe kulturës sonë kombëtare.
Këtë shfaqje me praninë e tij e nderoi edhe Konsulli i Përgjithshëm i Republikës së Kosovës, në Gjenevë, zoti Ramadan Avdiu.
Me të përfunduar kjo poemë dramatike të gjithë u mblodhën përreth sofrës së shtuar me ushqime dhe pije të servuara nga Universiteti Popullor Shqiptar i Gjenevës.
Secilit shikues qoftë ai shqiptar apo i huaj iu dha mundësia e bashkëbisedimit me aktorin Limani, i cili që nga marsi i viti 2002 me plotë sukses vepron në Nju-Jork të Shteteve të Bashkuara të Amerikës.Në ndarje Limani bëri fotografi kujtimi me publikun e mrekullueshëm të Gjenevës, dhe premtoi se poemën dramatike “Skënderbeu”këtë margaritar të kulturës sonë së shpejti do ta shfaqë edhe në anglisht, si dedikim special miqve tanë të përhershëm amerikanë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn